শাহজী মন্দিরের কাছেই নিধুবন। অনেক রকম গাছ, তাতে ফুল আর পাখিতে ভরে থাকা বাগান। প্রেম করবার আদর্শ জায়গাই বটে! কথিত আছে, এই বাগানেই হরিদাসজী গান গেয়ে বাঁকেবিহারির মূর্তি প্রকট করিয়েছিলেন। বাগানের মাঝে শৃঙ্গার মন্দির। “সেটা কী,” জানতে চাওয়ায় এক পাণ্ডা বললেন, “প্রতি রাতে লুকিয়ে লুকিয়ে দুজন আসেন এখানে। তাই মন্দির বন্ধ করার সময় লাড্ডু, পান, জল— সব সাজিয়ে রাখতে হয়। খাট সাজান হয় ফুল দিয়ে। বোঝেনই তো!” মিটিমিটি হাসছে এক রাধাভক্ত। জিগ্যেস করলাম, “তারপর?” বললেন, “তারপর কী হয়, সে জানতে গেলে সকাল সাড়ে পাঁচটায় দ্বার উন্মোচনের সময় একবারটি আসতে হবে। দেখবেন নাড়ু খাওয়া, পান চিবান, খাটে ফুলমালা একেবারে লণ্ডভণ্ড।”